《春日书怀》
宋代·潘大临

舟楫凌漳水，风涛接蠡湖。
龙媒成跬步，骊颔脱微躯。
乐土供游戏，深文苦絷拘。
胸中虽磈磊，墙外或歌呼。
老去嵇刃懒，归来甯子愚。
千钟真臭腐，十畮借膏腴。
春雨何曾密，园花竟自都。
小桥藏细柳，方沼出新蒲。
酒熟拈巾漉，经传带雨锄。
行盘随所有，坐客几时无。
日转淮阴暮，门通鸟迳迂。
仰头看哺鷇，引手亦将雏。
抚事盆缫茧，劳生户转枢。
形骸浮大块，毛发燎红炉。
借问青宫犊，何如浊水凫。
士衡甘食酷，张翰合思鲈。
世论几胶柱，人心尽好竽。
屠龙非至计，射雉屈良图。
借箸方隆汉，推枰已灭吴。
从渠画麟阁，吾自著潜夫。

作者简介：潘大临（约公元1090年前后在世）宋代江西派诗人，湖北黄州（今属黄冈市）人，字邠老，一字君孚，潘鲠之子。生卒年均不详，约宋哲宗元佑中前后在世。与弟潘大观皆以诗名。善诗文，又工书，从苏轼、黄庭坚、张耒游，雅所推重。为人风度恬适，殊有尘外之韵。